
KATHERINE GARBERA

TILLITSBRUDDET

Oversatt av Mona Berge

Miniserie: Makeover


Tre kvinner driver et PR-byrå som har spesialisert seg på image og makeovers. Da hete milliardærer dukker opp og forelskelser oppstår, blir jobben mye vanskeligere … Dette er andre del i miniserien Makeover.

Katherine Garbera har skrevet over 120 bøker. Hun startet forfatterkarrieren for tjuefem år siden og skrev om sterke alfahelter og freidige heltinner i historier med gripende følelser og erotikk. Hun er fra Florida, men bor nå i Storbritannia med sin mann og en bortskjemt dachshund.


Denne boken er tilegnet vår kjære Godiva, som vi mistet i januar. Hun var min trofaste skrivekompis og jeg var veldig glad i henne. Jeg savner henne fremdeles. En spesiell takk til Stacy Boyd. Det er alltid morsomt å jobbe sammen med deg. Du gir meg mange gode innspill.

Delaney Alexander lot som om hun ikke la merke til blikkene hun fikk da hun kom inn i kirken. Hun så seg rundt etter et vennlig ansikt. Hun var blitt en utstøtt nå, og mange hun kjente, til og med familiemedlemmer, nektet å hilse på henne etter det som ble skrevet om henne på nettet.

Hun hadde vurdert å følge farens råd om å la være å gå i bryllupet, men hun var lei av å holde en lav profil. Hun var en energisk person som var med på det meste. Hun visste at hun kunne bli oppfattet som temmelig sprø, men det ga hun blaffen i. Hun hadde alltid hatt sine egne leveregler.

Men så kom Malcolm Quell inn i livet hennes. Han hadde sagt at han elsket henne. Løgn. Den sleipe drittsekken hadde sagt at sammen var de sterke. Løgn. Han hadde også sagt at han ville finne investorer til virksomheten sin. Sant. Men det verste var at han hadde vist verden at hun ikke var nok for ham. Kanskje sant?

Hun hadde blitt rasende da han gjorde det slutt med henne i full offentlighet. Han hadde pakket sakene hennes og satt dem det utenfor huset. Det tok ikke lang tid før han viste seg sammen med en kvinne som var penere enn henne og fem år yngre. Hunden Stanley som de hadde skaffet seg sammen, likte ham fremdeles, til hennes store ergrelse.

Men sinnet la seg da hun oppdaget at han drev med noen lyssky forretninger. Hun hadde hørt en kommentar og brutt seg inn i safen hans. Det førte til at hun ble anholdt, og alle, fra kjendisnettstedet Wend-Z City til fremmede på gaten, trodde at hun bar nag og ikke klarte å komme seg over eksen. Men det var verdt det. Nå hadde hun noe hun kunne bruke mot Malcolm.

Snart kom hun til å finne det avgjørende beviset slik at hun kunne sette en stopper for ulovlighetene hans. Hun hadde alltid hørt at den perfekte hevnen var å leve et godt liv, men det trodde hun ikke noe på. Den perfekte hevnen var å straffe personen som hadde såret henne.

Men først måtte hun komme seg gjennom denne dagen. Klistre på seg et smil og vise verden at hun hadde gått videre.

Hun kjente en liten hånd i sin og så ned i to store, brune øyne omkranset av de lengste vippene hun hadde sett. Delaney satte seg på huk.

«Hei på deg», sa hun. «Leter du etter noen?»

Den lille jenta rynket pannen. «Pamela? Pappa sa at jeg skulle stå sammen med deg til han kom tilbake», sa hun.

«Jeg er ikke Pamela. Jeg heter Delaney. Hva heter du?»

«Daisey. Pappa sa at jeg skulle se etter den peneste damen med lyst hår. Jeg så deg.»

Delaney likte denne jenta, og ikke bare fordi hun sa at hun var pen. «Jeg skal hjelpe deg med å finne Pamela. Det er mange pene damer her i dag. Inkludert deg.»

Jenta snurret rundt så kjolen bølget rundt bena. «Er ikke kjolen min fin?»

Delaney reiste seg opp. «Veldig fin. Så Pamela har lyst hår?»

Daisey nikket ivrig.

Enda flere mennesker kom inn i vestibylen, og nå som hun ikke var alene, nølte ikke Delaney med å gå inn i kirken. «Kjenner du bruden eller brudgommen?» spurte hun mens de lette etter Pamela.

«Brudgommen. Han jobber for pappa», forklarte Daisey.

Delaney hadde ikke møtt brudgommen. Bruden var en kusine, men hun hadde ikke noe nært forhold til henne. Egentlig var hun bare her for å prøve å komme i snakk med en av gjestene. Nolan Cooper. Han var en konkurrent som hadde begynt å ta for seg av kontraktene til Quell Aerospace. Han var også et viktig ledd i hevnplanen hennes. Hun ville gi ham noe av informasjonen hun hadde tatt fra safen til Malcolm. Målet var å gi Cooper Aeronautical en fordel fordi Cooper ikke hadde noen mulighet til å overgå Malcolm på lovlig vis, etter hennes mening.

Mennene som hadde til oppgave å vise gjestene hvor de skulle sitte, spurte om de var gjester av bruden eller brudgommen.

«Begge deler. Jeg hjelper denne unge damen med å finne familien sin. De er gjester av brudgommen», sa Delaney.

«De sitter til høyre hvis dere vil lete der», sa mannen.

«Takk.» Delaney kastet et blikk rundt i den store kirken som allerede var halvfull. Daisey trakk i hånden hennes, og hun så ned.

«Kjenner du bruden?»

Delaney nikket og lette med blikket etter en lyshåret kvinne. Hun så flere, men var usikker på om noen av dem var Pamela. Så så hun at faren hadde fått øye på henne. Han rynket pannen da han møtte blikket hennes. Delaney satte seg på huk foran Daisey igjen. «Jeg ser tre damer med lyst hår, men jeg vet jo ikke hvem av dem som er Pamela. Kanskje vi skal gå helt foran og vente på faren din?»

Daisey nikket. Så bøyde hun seg frem og hvisket: «Alle ser på oss.»

Delaney så seg rundt. Det var ikke bare faren som hadde sett dem. «Det er fordi du er så fin i dag, og alle prøver å finne ut hvem du er.»

Daisey kniste. «Det sa pappa også.»

«Vi bare later som om vi ikke ser disse andre menneskene mens vi venter på faren din», sa hun og reiste seg igjen – og kolliderte med en veldig høy mann som luktet helt nydelig. De mørke øynene var omkranset av de samme tykke vippene som Daisey hadde. Han så irritert på henne.

«Er du faren til Daisey?» spurte Delaney.

«Ja, og hvem er du?»

«En pen lyshåret dame, ifølge datteren din», sa Delaney tørt.

«Pappa!» Daisey slo armene rundt bena hans. «Delaney prøvde å hjelpe meg med å finne Pamela, men det er mange damer med lyst hår her.»

«Det er min feil, skatt», sa han og løftet henne opp. «Takk for hjelpen, Delaney.»

«Bare hyggelig», sa hun.

Han sto så nær at hun ikke fikk seg til å se bort. Øynene hans hadde en mørkebrun farge som fascinerte henne. Hun visste ikke hva hun skulle si, hun ville bare stå her og stirre på ansiktet hans. Han var ikke pen i klassisk forstand, men det var vanskelig å ta blikket fra ham.

«Nolan!» ropte en kvinne.

Nolan? Nolan Cooper? Det måtte det være. Det gikk opp for henne at hun stirret på ham fremdeles, og han hevet et bryn som for å si at han la merke til det. Hun rev til seg blikket og så mot kvinnen som hadde ropt på ham. Det var Pamela Donahue. Hun eide Donahue galleri og var kunstner. Delaney hadde et trykk av henne på stueveggen.

«Ha det, Daisey. Hyggelig å hilse på deg, Nolan.»

«Nolan Cooper», sa han og rakte frem hånden.

Hun tok den og kjente en sitring oppover armen. «Delaney Alexander.»

«Jeg vet det», sa han og blunket lurt.

Han gikk videre, og hun ble stående og se etter ham. Ta deg sammen, Delaney. Hun snudde og gikk bakover i kirken. Hun ville ikke sitte sammen med faren, så hun satte seg på en tom benkerad helt bakerst. Hun var glad for at hun hadde kommet hit i dag – og ikke bare fordi det gjorde faren irritert. Hun hadde bokstavelig talt støtt på Nolan Cooper. Nå var hun på rett spor.

Men Nolan var ikke slik hun hadde sett for seg. For det første var han veldig høy og bredskuldret. Han hadde en firskåren hake og tykt, mørkt hår, og det var noe ved ham som gjorde henne nervøs. Han oste av dyrisk tiltrekningskraft, men det var mer enn det.

Da han så på henne, fikk hun følelsen av at han virkelig så henne. Det var ikke mange som gjorde det. Det kunne bli et problem, for hvis han kunne lese henne så lett, visste hun ikke hvordan hun skulle klare å manipulere ham til å gjøre som hun ville. Hun hadde ikke tenkt å forandre på planen, men hun måtte kanskje undersøke litt mer om ham.

Delaney hadde aldri møtt en mann hun ikke kunne manipulere, så Nolan Cooper skulle ikke bli den første som fikk henne til å endre kurs.

Pamela Donahue hadde ikke blitt med til mottakelsen, og hvis Nolan skulle være ærlig, var han glad for det. En felles venn hadde prøvd å spleise dem, men selv om hun var veldig pen, smart og morsom, hadde han mistet interessen da det viste seg at hun ikke hadde ventet ved inngangen på Daisey som avtalt. Datteren hans var bare seks år, og hun betydde alt for ham. Kona hans, Merri, døde under fødselen, så det hadde alltid vært bare de to.

Han hadde ikke for vane å la datteren møte kvinnebekjentskapene hans, men siden det var et bryllup, hadde han gjort et unntak. Det skulle ikke gjenta seg.

Mottakelsen ble holdt i en stor bankettsal som var pyntet i rosa og hvitt. Daisey hadde fortalt ham to ganger at når hun giftet seg, ville hun også ha en sånn blomsterkrans som bruden hadde. Han hadde nikket enig og sagt at hun selvfølgelig skulle få et drømmebryllup.

Det var ikke bordkort, og Daisey gikk rundt alle bordene uten å klare å bestemme seg for hvor hun ville sitte. Etter en stund skjønte han at hun lette etter noen. Han var ganske sikker på at det var Delaney Alexander. Hun hadde ikke sluttet å snakke om henne siden de satte seg inn i bilen for å kjøre til mottakelsen.

«Vi må finne et sted å sitte», sa han til henne.

«Jeg vet det, pappa, men jeg leter etter …»

«Hvem leter du etter?» spurte Delaney.

Begge snudde seg da Delaney kom opp på siden av dem. Daisey hvinte av glede og slo armene rundt bena hennes. Delaney bøyde seg og ga henne en klem. Hun hadde skiftet til en dueblå kjole. Det lyse håret hang løst og rammet inn det hjerteformede ansiktet. De eneste smykkene var en hårbøyle med bitte små diamanter og et tynt gullkjede med diamantanheng.

«Kan jeg sitte sammen med dere?» spurte hun.

«Ja!»

Nolan nikket. «Skal vi sette oss ned her?»

«Ja, det kan vi gjøre», sa Delaney.

Nolan trakk ut en stol til datteren og hjalp henne opp. Daisey begynte å leke med noe pynt på bordet, og han snudde seg mot Delaney igjen. Han hadde hørt en del om henne. Den stakkars, rike jenta. Arving til et oppvasksåpeimperium og en skandaløs sosietetskvinne.

Men hun hadde vært hyggelig mot datteren hans to ganger nå. Det var ikke alle kvinner som ville ha vært det. Han visste ikke om det var oppriktig, men han skulle holde øye med henne. Siden hun hadde nok av penger selv, var hun i hvert fall ikke ute etter pengene hans.

«Hvor er Pamela?» spurte hun.

«Hun hadde en annen avtale», sa han.

«Å, det var synd. Jeg håpet å få snakke med henne. Jeg elsker kunsten hennes», sa Delaney. «Men det var fint at jeg støtte på dere to. Jeg gruet meg til å sitte og konversere.»

Han var ikke sikker på hva hun mente med det. «Har du ikke tenkt å snakke med meg?»

«Hva? Jo, selvfølgelig, jeg mente med fremmede. Vi er gamle venner nå», sa hun med et skøyeraktig blunk.

Hun var søt. Han hadde sett bilder av henne og visste at hun var vakker, men personligheten hennes overrasket ham. Han hadde lest at hun var besatt av eksen, men det passet liksom ikke til den personen som satt her nå.

«Jaså, er vi det?»

«Etter min mening, ja. Og det er ikke mange kjente ansikter her.»

Han så forbauset på henne. «Bruden er en kusine av deg. Halve familien din er her. Jeg snakket med faren din for et øyeblikk siden.»

«Nettopp.»

Han brast i latter, men så innså han at hun virket nervøs under den smilende fasaden. «Hvorfor er du her da?»

«Jeg kommer aldri til å la dritt …» Hun avbrøt seg selv og kikket på Daisey. «Ja, du skjønner hva jeg mener. Jeg lar meg ikke tråkke på.»

Han hadde den samme holdningen. «Ikke jeg heller. Men det gjelder vanligvis for forretningslivet, ikke bryllup.»

«To forskjellige verdener», sa hun. «Hva jobber du med?»

«Pappa skal sende oss til Mars», forkynte Daisey. «Ikke sant, pappa?»

«Det er det som er planen», sa han. «Vil dere ha noe å drikke?»

«Jeg tar gjerne et glass champagne», sa Delaney.

«Hold av plassen min», sa han og rusket datteren i håret før han gikk til baren.

Han kjente mange av gjestene her. Brudgommen, Jay Park, var en av senioringeniørene hans. Resten av ingeniørteamet satt rundt i salen ved forskjellige bord. Han skulle veksle noen ord med alle sammen før kvelden var omme. Det var også mange sosietetsmennesker her siden bruden, Hana Mallory, var i slekt med Alexander-familien.

Mens han ventet i kø foran baren, lurte han på hvorfor Delaney ikke følte seg velkommen av familien sin. Skyldtes det at hun ble anholdt for innbrudd? Han hadde hørt om det. Men siden Malcolm Quell ikke ville anmelde henne, hadde det ikke skjedd noe mer.

Da han kom tilbake til bordet, satt Daisey og skravlet ivrig med Delaney, som lyttet oppmerksomt. Han stoppet opp litt, usikker på om han likte denne nærheten mellom Daisey og denne fremmede kvinnen. Han var betatt av utseendet hennes, men de kjente henne ikke. For alt han visste, kom de ikke til å se henne igjen. Det var ikke godt å vite hvordan Daisey kom til å reagere på det. Hun hadde vært klengete i det siste, og han trodde det kom av at hun skulle begynne på skolen.

Hans egen mor døde tre år før Daisey ble født. Han hadde en barnepike og en hushjelp, men i bunn og grunn var de alene. Nolan likte det sånn. Han ville ikke at hun skulle bli vant til å ha noen rundt seg som forsvant etter kort tid.

Han bestemte seg for å sette seg mellom de to og kvele dette vennskapet i fødselen.

«Sett deg der, Daisey, så kan jeg sitte mellom dere», sa han.

Datteren så surt på ham, og han møtte blikket hennes med hevede bryn. Den tause uenigheten varte lenger enn han hadde regnet med. Han ristet på hodet, og hun sukket og flyttet seg til stolen han holdt ut for henne.

«Takk skal du ha», sa han og kysset henne på hodet. Han satte brusglasset foran henne og ga champagneglasset til Delaney før han satte seg ned mellom dem.

«Hei, Nolan, kan vi sitte her?» Det var Perri, assistenten hans, mannen hennes og den seks år gamle sønnen deres, Thom.

«Ja, vær så god.»

Thom satte seg ved siden av Daisey, og de to begynte å snakke sammen med det samme. Nolan presenterte Delaney for Perri.

«Du står på listen over personer jeg skal ringe på mandag», sa Perri.

«Å? Hvorfor det?» spurte Nolan.

«Hun er medeier i IDG, konsulentfirmaet som hjelper folk med merkevaren og image. Styret stemte for å engasjere dem til den neste lanseringen», sa Perri.

Nolan snudde seg mot Delaney. Det hadde ikke falt ham inn at hun hadde en jobb. «Skal du det?»

«Ja. Du trodde vel ikke at jeg bare var en såpearving?» ertet hun.

«Nei, jeg har hørt andre ting også», sa han.

«Som hva da? Stalking?»

Det var overraskende at hun kunne spøke om det, men samtidig beundret han henne for det. «Ja. Jeg har bare hørt rykter og sladder fordi Perri har lyden så høyt på PC-en sin at jeg ikke kan unngå å høre det som blir sagt. Men hva er det dere kan gjøre for selskapet mitt?»

«Jeg kan sende deg informasjon på mandag. Men kort sagt skal jeg få deg til å se ut som den mest velkledde mannen i romfartsindustrien.»

«Så det tror du?»

«Det er jobben min», sa hun med et megetsigende blikk.

Før han fikk stilt flere spørsmål, grep seremonimesteren mikrofonen og ba dem alle om å reise seg for å ønske brudeparet velkommen. Festen ble mye morsommere enn han hadde forestilt seg, og jo mer han snakket med Delaney, jo mer fascinert ble han av kvinnen bak skandalene.

Under middagen tenkte Nolan at Delaney var flink til å konversere til tross for det hun hadde sagt om at hun ikke likte det. Perri og mannen hennes ble sjarmert av henne, og det ble også alle andre som kom bort til bordet.

Bortsett fra faren hennes.

Han la merke til at H. Baxter Alexander skulte bort på henne hver gang latteren hennes runget. Til å begynne med var Nolan usikker på om hun la merke til det, men så skjønte han at hun lo høyt med vilje og frydet seg over å irritere faren. Hun kikket alltid bort på ham når han snudde ryggen til henne.

«Hva er det som foregår mellom deg og faren din?» spurte han etter en av disse episodene.

«Hæh?»

«Ikke spill dum, det er en fornærmelse mot oss begge.»

Hun smilte til ham, og han følte noe han ikke hadde tenkt å erkjenne. Det var umulig å ikke bli betatt av henne, men han stolte ikke på henne.

«Han ba meg ligge lavt til media mistet interessen. Han ville ikke at jeg skulle komme i bryllupet. Men jeg har ikke noe til overs for den typen oppførsel.»

Han så på henne med smale øyne. «Hva slags oppførsel?»

«Ultimatum. Jeg tror ikke noen liker det.»

«Tja, jeg vet ikke det.»

Hun så spørrende på ham. «Så du vil gjøre noe noen andre ber deg om?»

«Nei, men …»

«Du våger ikke å si at du er mann», advarte hun.

«Jeg hadde ikke tenkt å si det», sa han, men han hadde tenkt det. Han var stor og sterk også, og ingen hadde fortalt ham hva han skulle gjøre siden faren hans døde. «Jeg mente bare at hvis faren min hadde levd, ville jeg kanskje ha vurdert det.»

«Hadde dere et nært forhold?» spurte hun nysgjerrig.

Hun var flink til å vende samtalen vekk fra seg selv, tenkte han. Hun tok en påstand eller et spørsmål og svarte svevende på det før hun stilte et spørsmål selv. Smart. Hun var ikke bare et pent ansikt.

«Ja», svarte han. Han savnet faren fremdeles. Det hadde tatt noen år før han innrømte det. Han hadde vært sint på faren fordi han hadde en farlig jobb og ikke kom hjem fra det siste oppdraget. Men da han ble gammel nok til å forstå det bedre, hadde han kommet på bedre tanker.

«Når døde han?» spurte hun forsiktig.

«Da jeg var tolv», sa han. Plutselig gikk det opp for ham at det var han som sto for det meste av snakkingen. «Men jeg leste at moren din døde da du var liten. Så du vokste opp med bare faren din?»

Hun grep etter champagneglasset og drakk opp det som var igjen. «Ja, på en måte. Jeg vokste opp med barnepiker, og jeg ble sendt på kostskole. Jeg håper ikke du har tenkt å sende Daisey på kostskole?»

«Nei, jeg skal ikke det.» Det var uansett ikke hennes sak.

«Godt å høre. Små jenter trenger noen som kan lytte til drømmene og tankene deres. Det gjør for så vidt små gutter også», sa hun litt vemodig.

Dette var nok den mest ekte siden av henne han hadde sett siden de møttes, tenkte Nolan. Nå og da fikk han små glimt av den egentlige kvinnen bak den glamorøse fasaden.

«Pappa, vi vil ha kake», sa Daisey. Hun stakk hodet frem bak armen hans og smilte til Delaney.

«Jeg skal hente til dere, Pip. Vil du ha kake, Delaney?»

«Ja takk. Og litt mer champagne. Jeg blir med deg. Det kan bli vanskelig å få med seg alt.»

Nolan spurte Perri hva Thom skulle drikke og fulgte etter henne til kakebordet.

Mens de ventet i køen, sa Delaney: «Jeg har to spørsmål til deg.»

«Bare to?»

«For øyeblikket», smilte hun.

«Kom med det.»

«Hvorfor kaller du Daisey Pip?»

Han hadde sagt til seg selv at han ville holde en lett tone, og dette spørsmålet var ikke særlig dyptgående. «Hun var som en liten fugleunge da hun ble født. Når jeg holdt henne, kalte jeg henne den lille pippipen min.»

«Så søtt. Hun er en skjønn jente.»

«Hun er det nå, ja, men når hun er trøtt, kan hun bli vanskelig», vedgikk han. «Neste spørsmål.»

«Hvorfor lot du Daisey gå inn i kirken alene? Jeg vet jo at det var trygt, men det er liksom ikke din stil.»

Han ble overrasket av det spørsmålet og så på henne en stund før han svarte. «Jeg visste at det kom til å være paparazzi der, og jeg ville ikke at det skulle bli tatt bilder av henne.»

Hun sendte ham enda et av disse avvæpnende smilene som gjorde det vanskelig å huske at han ikke stolte på henne.

«Jeg forstår det», sa hun. «Ingen tenkte på det da jeg var liten. De brukte bilder av meg i reklameannonser, og så døde mamma … Men jeg skjønner at du vil holde henne unna rampelyset. Jeg går og henter drikkevarene mens du venter her.»

Før han rakk å si noe mer, forsvant hun inn i mengden. Han tenkte over det hun hadde sagt. Hun hadde vært avbildet i blader og aviser siden hun ble født. Og det ble skrevet spalte opp og spalte ned om henne stadig vekk.

Det fikk ham til å tenke på at hun hadde spøkt om stalking. Delaney var smart nok til å vite at hun ikke ville ha sluppet unna med det. Hva hadde hun egentlig gjort hjemme hos Malcolm Quell? Og var hun ute etter noe fra ham? Han og Malcolm var de eneste storfiskene i byen når det gjaldt romfart.

Delaney hadde alltid gått sin egen vei. Hun måtte ta vare på seg selv. Stakkars, lille Delaney, tenkte hun spydig. Hun ville ikke synes synd på seg selv. Det beste karaktertrekket hennes var viljen – når hun hadde bestemt seg for noe, fikk hun det til å skje. Og hun hadde ikke tenkt å la denne mannen få henne ut av kurs.

Hun hadde fått i stand dette møtet ved å bruke informasjon hun hadde funnet i safen til Malcolm. En del av henne ville at Malcolm skulle mislykkes, men hun var enda mer opptatt av rettferdighet.

Faren sa ofte at verden ikke var rettferdig, men hun hadde alltid ment at den burde være det. Og hun hadde mulighet til å legge tungen på vektskålen og gi Nolan en rettferdig sjanse. Men det var noe annet også, en følelse hun ikke kunne, eller ikke ville, sette fingeren på. Så hun ignorerte den. Hun hadde oppnådd det hun ville denne kvelden, og nå skulle hun bare kose seg resten av kvelden.

Det spilte ingen rolle at han gjorde alt han kunne for å beskytte datteren sin. Noe faren hennes aldri hadde brydd seg om. Hun sa til seg selv at hun hadde kommet over dette farskomplekset for lenge siden, men hun visste at det ikke var sant.

Hun taklet fint de hvite løgnene hun fortalte seg selv. Noen ganger hjalp det henne til å få sove om kvelden, andre ganger rettferdiggjorde de impulsiv og uberegnelig atferd. Men Nolan og Daisey … Ja, hun trengte ham for å få hevn over Malcolm. Det betydde ikke at hun ikke kunne være venn med dem.

Eller?

«Delaney.»

Hun så seg over skulderen. Faren sto bak henne. Han hadde alltid virket så høy, men etter at hun hadde stått ved siden av Nolan, virket han ikke like ruvende lenger.

«Hei.»

Han ristet på hodet og så spørrende på henne. Hun kjente igjen det blikket. Han var irritert, men måtte holde masken.

«Fint bryllup, ikke sant?» sa hun. Hun hadde ikke tenkt å be om unnskyldning for at hun hadde dukket opp.

«Det var litt overdrevent, men kusinen din har alltid vært sånn.»

«Ja, det var mye rosa.»

«Jones sa at det fikk henne til å tenke på Pepto magesyremedisin.»

Delaney smilte av det. «Tok du med Jones som daten din?» spurte hun. Jones var Shireen Jones, farens assistent og høyre hånd. Hun hadde jobbet for ham de siste femten årene, og Delaney hadde ofte lurt på om det var noe mer mellom dem. Men ingen av dem hadde noensinne vist noen tegn til det.

«Ja. Hun er godt selskap, og hun kan avverge alle branner som måtte blusse opp. For eksempel når noen i familien som får mye negativ omtale i media, plutselig dukker opp.»

«Hvem våger å trosse deg», fleipet hun og fulgte etter da køen beveget seg. Dette gadd hun faen meg ikke. Hun hadde ikke tenkt å be om unnskyldning. Hun var tretti år, for svarte!

«Bare du, tydeligvis.»

«Ba du noen andre om å la være å komme?» spurte hun. «Du kan ikke herse med folk på den måten.»

«Det er jeg uenig i, men det er bare du som ikke hører på meg.»

Hun flirte rampete. «Det er fordi jeg ikke er redd for deg.»

Han bare ristet på hodet. Så så han bort på bordet hennes. «Jeg håper du vet hva du gjør med Cooper. Han er helt annerledes enn Malcolm.»

Det trengte hun ikke å høre fra ham. «Jeg vet det. Og gudskjelov for det. Han har en skjønn liten morløs datter.»

«Jeg vet det. Minner hun deg om deg selv?» spurte han. «Er det derfor du sitter sammen med dem? Si at dette ikke har noe å gjøre med at du ble anholdt.»

Personen foran henne gikk av sted med drinkene sine, og hun snudde ryggen til faren og sa hva hun skulle ha. Faren prøvde å få henne til å bite på kroken, men det kunne han glemme.

Hvorfor hadde hun nevnt Daisey? Det burde hun ha holdt for seg selv.

Hun kjente hånden hans på skulderen. «Vær forsiktig. Han virker kanskje harmløs, men kildene mine sier at han kan være like farlig som Quell.»

«Du har lært meg å ta vare på meg selv», sa hun og tok brettet med drikkevarene. Så smilte hun til faren og gikk tilbake til bordet.

Men hun glemte ikke det han hadde sagt.

Nolan var ikke harmløs.

Hva så?

Hun hadde ikke tenkt å gjøre noe annet enn å hjelpe ham til å få et forsprang i konkurransen. Motivene hennes var kanskje ikke de beste, men hensikten var god. Malcolm hadde sluppet unna med lyssky avtaler altfor lenge.

Da hun kom tilbake til bordet, hoppet Daisey ned fra stolen. «Kom, pappa. Nå kan vi danse», sa hun og grep hånden hans og Delaneys og dro dem med seg til dansegulvet.

Happy med Pharrell dundret ut av høyttalerne.

«Det er favorittsangen hennes», forklarte Nolan.

«Min også», sa Delaney til Daisey.

Den lille jenta klappet i hendene og begynte å danse rundt dem. Nolan hadde noen kule moves, og Delaney tok seg i å stirre på ham, så hun så på Daisey i stedet. Hun grep hendene hennes og danset med henne. De snurret rundt så kjolene bølget rundt bena og lo og sang med.

Da låten var slutt og en ballade startet, løftet Nolan opp datteren og begynte å danse med henne på armen. Delaney så på dem og kjente en lengsel etter noe hun aldri hadde hatt og aldri kom til å få.

*

Daisey klemte armene rundt halsen hans mens de danset. Nolan fikk øye på Delaney som sto og så på dem. Det vemodige uttrykket hennes gjorde ham rørt. Men han visste bedre enn å la seg lure av stakkars lille rike jente-masken. Det var ingen grunn til å synes synd på henne.

Men hun hadde noe spesielt ved seg, en forførende sensualitet som han ikke kunne ignorere selv om han gjerne ville. Hun lokket frem flere følelser i ham enn han hadde trodd at en skandaleombrust sosietetskvinne kunne vekke i ham.

«Delaney er alene», sa Daisey.

«Skal vi spørre om hun vil danse med oss?»

«Ja!»

Han snudde seg mot Delaney, men hun var borte. Han lette med blikket i mengden og så at hun hadde gått tilbake til bordet og holdt telefonen opp mot øret.

«Gikk hun?» spurte Daisey skuffet.

«Hun har satt seg ned og snakker i telefonen. Jeg tror ikke vi kommer til å møte henne igjen, Pip», advarte han.

«Men mammaen til Thom sa at hun skulle jobbe med deg.»

«Jobbe, ja, ikke henge med oss.»

Daisey vred på seg for å bli sluppet ned. «Hvorfor ikke?»

Han tok henne i hånden og leide henne med seg til et rolig hjørne. Der satte han seg på huk og så henne inn i øynene. «Fordi hun skal jobbe for meg, ok?»

«Nei.»

Nei? Daisey kunne være veldig sta, men han bare ga henne en klem.

«Tror du at hun ikke liker barn sånn som Pamela?»

Han trakk seg litt tilbake og så forundret på henne. «Nei, det tror jeg ikke. Hvorfor sier du det?»

«Hun sa til han som satt ved siden av at hun ikke likte barn.»

Hm. Han skulle ønske at han hadde hørt det. Men det forklarte mye. «Hun er vant til å være barnet.»

Daisey lo. «Du tuller fælt, pappa! Hvis Delaney liker barn, kan vi vel møte henne igjen?»

«Det er ikke så enkelt.»

«Det sier du alltid når det er noe du ikke vil gjøre.»

«Det hender. Men denne gangen er det sant. Nå går vi og spiser kake», sa han.

Han reiste seg opp og tok hånden hennes igjen. De gikk tilbake til bordet. Delaney var ferdig med telefonsamtalen og nippet til champagnen.

«Vi ville spørre om du ville danse med oss, men …»

«Ville dere det?» Hun så overrasket ut.

«Ja», sa Daisey. «Vil du møte oss igjen en annen gang?»

«Vi snakket om dette, Daisey», sa Nolan strengt.

«Hva sa dere?»

«Det er ikke så enkelt», sa Daisey.

«Det er sant», sa Delaney. «Hva tenkte du på? Jeg kan si om jeg vil bli med på det.»

Daisey så opp på ham. Han visste at hun ikke hadde tenkt så langt. Det var tydelig at Delaney ikke var vant til å omgås barn.

«Pappa og jeg skal gå på alvejakt torsdag kveld», sa hun.

«På alvejakt?»

Han nikket. «Ja. Vi tror at det gjemmer seg alver i blomstene i hagen vår.»

«Pappa og jeg skal lete etter dem i skumringstimen», forklarte Daisey alvorlig.

Nolan visste at ildfluene ville komme frem på den tiden og tenkte at de kom til å tilfredsstille fantasien hennes. Han regnet også med at Delaney kom til å takke nei til å bli med på det. Alvejakt var nok ikke noe for henne. Det passet ham bra. Han ville virkelig ikke bli bedre kjent med henne.

«Det høres gøy ut! Når skal jeg komme?» spurte hun begeistret.

Nolan rynket pannen. Hva faen skulle dette bety? Etter det han hadde lest om henne, var alvejakt det siste han trodde hun ville være med på.

«Pappa?»

«Jeg ordner det. Spis kaken din.»

Hun gjorde det, og Thom kom tilbake med foreldrene sine. De to barna ble straks oppslukt av hverandre igjen.

«Hva pønsker du på?» spurte han.

«Hva mener du?» spurte hun og fuktet leppene.

Blikket hans dvelte ved leppene hennes. De var veldig fristende, fyldige med en vakker amorbue.

Hun la hodet på skakke og hevet begge brynene, og det gikk opp for ham at han glodde. «Er alvejakt virkelig noe for deg?»

«Hvorfor skulle det ikke være det?»

«Jeg vet ikke hva du pønsker på …»

«Jeg husker at jeg likte alver da jeg var seks. Alvejakt høres morsomt ut», avbrøt hun, men stemmen var lav og vemodig. «Men hvis du ikke vil ha meg der, kan jeg si at jeg må jobbe eller noe.»

Han visste ikke hva han ville. Nå som han var så nær henne, kjente han duften av parfymen hennes, en blomsteraktig duft som kledde henne. Det var noe ved Delaney som passet med alver og en seksåring som elsket dem. Men han var en voksen mann, og han ville ikke at datteren skulle bli såret.

«Hvis du virkelig vil komme en tur på torsdag, så kom ved sekstiden. Vi skal ha piknik i hagen med alvemat for å lokke dem ut», sa han litt bryskt. «Men så synes jeg du skal si til henne at du er opptatt.»

«Hvorfor det?»

«Hvis vi skal jobbe sammen, kan vi ikke …»

«Gå på alvejakt?»

Han så at hun prøvde å utfordre ham. Hun hadde taket på ham på en måte ingen annen kvinne hadde hatt på veldig lenge. Men han hadde ikke tenkt å gi etter.

«Du er en vakker kvinne, men hvis vi skal jobbe sammen, må vi holde det på et profesjonelt nivå.»

«Og du er en kjekk mann, men jeg kan ikke huske at jeg spurte om vi skulle bli sammen», sa hun.

«Det var ikke nødvendig», sa han og strøk hånden lett over hennes. Han så at det gikk en liten skjelving gjennom henne. Pupillene hennes videt seg ut. Hun kjente det også. Det var farlig. Og selv om Nolan aldri vek unna en utfordring, måtte han ta hensyn til Daisey. Når det gjaldt Delaney, måtte han være forsiktig.

